Фридрих Хьолдерлин
Завръщане в родината

Превод от немски: Чило Шишманов, —

chitanka.info

Ти, нежен полъх, пратенико на Италия!

И ти с тополите, обичана река!

Вий, развълнувани и слънчеви баири,

нима все същите сте и сега?

Ти, скътан мирен край! Присънваше се ти

на скитника след всеки безнадежден ден,

ти, родна къща, вий, връстници мои

и близки на сърцето дървеса!

Отдавна, о, отдавна детският покой

е отлетял, а с него младостта и любовта,

но ти, родино, свято търпелива,

виж, ти една и съща тук стоиш.

И затова ти учиш своите синове

със тебе да търпят и да се радват с теб,

и в сънища безпътните съветваш,

когато криволичат и грешат.

Но идва ден и някогашните мечти

и дръзките копнежи в буйните гърди

угасват, примирени пред съдбата,

и блудният се връща пак при теб.

Тогава сбогом, моя младост! Розов път

на любовта и пътища на скитник клет,

простете! Ти отново приюти, родино,

живота ми под твоето небе!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.